2. ปัจจัยความเสี่ยง

ความเสี่ยงในการประกอบธุรกิจ 

รัฐบาลได้ดำเนินการปรับโครงสร้างอัตราภาษีนำเข้าทั่วไป (MFN RATE) เหลือ 3 ขั้นตอน คือ วัตถุดิบเหลือ 1% สินค้ากึ่งสำเร็จรูปเหลือ 5% สินค้าสำเร็จรูปเหลือ 10% แล้ว โดยสินค้าที่บริษัทผลิตและจำหน่ายมีอัตราภาษีนำเข้าลดลงเหลือ 5% ตั้งแต่ วันที่ 1 มกราคม 2548 แล้ว ส่วนเขตการค้าเสรีอาเซียน (AFTA) มีอัตราภาษีนำเข้าลดลงเหลือ 0% ตั้งแต่ปี 2553 สำหรับการเปิดเสรีการค้า (FTA) ในรูปแบบทวิภาคี (Bilateral) กับประเทศต่าง ๆ เช่น บาห์เรน ออสเตรเลีย นิวซีแลนด์ อินเดีย จีน อาเซียน-จีน ญี่ปุ่น, ฯลฯ ซึ่งส่วนใหญ่เป็นผู้ผลิตวัตถุดิบและผลิต-จำหน่ายสินค้าอลูมิเนียมเช่นเดียวกับบริษัทฯ มีการลดภาษีเหลือ 0% ในรายการเร่งลดภาษี (Early Harvest) ตั้งแต่ปี 2547 เป็นต้นมา และในรายการปกติ (Normal Track) ตั้งแต่ในช่วงปี 2550 – 2553 ตามลำดับ ส่วนอาเซียน-อินเดีย อาเซียน-เกาหลี จะทยอยมีผลไล่เลี่ยกัน ซึ่งการลดอัตราภาษีนำเข้าของรัฐบาลดังกล่าวคาดว่าน่าจะมีผลกระทบต่อส่วนแบ่งตลาด รายได้ และกำไรสุทธิของบริษัท อย่างไรก็ตามบริษัทได้พยายามให้ข้อมูลถึงผลกระทบและเตรียมความพร้อมต่อเหตุการณ์ดังกล่าวด้วยการลงทุนปรับปรุงประสิทธิภาพของเครื่องจักรและพัฒนาเทคนิคการผลิต เพื่อให้ได้ทั้งผลผลิตและคุณภาพที่สูงขึ้น รวมถึงการควบคุมค่าใช้จ่ายในการผลิต การพัฒนาตลาดและสินค้าใหม่ ๆ อยู่ตลอดเวลา จึงเชื่อว่าน่าจะมีส่วนช่วยลดผลกระทบดังกล่าวลงได้บ้าง

ในปี 2553 บริษัทได้มียอดขายผ่านผู้จัดจำหน่าย คือ MALC Thai Co., Ltd. เป็นจำนวนเงิน
912.09 ล้านบาท (คิดเป็นร้อยละ 46.14% ของรายได้จากการขาย) ทั้งนี้
บริษัทมีสัญญาแต่งตั้งตัวให้ MALC Thai Co., Ltd. และ Thai MC Co., Ltd.
เป็นผู้จัดจำหน่าย และผู้จัดจำหน่ายช่วง อายุสัญญา 10 ปี ต่อเนื่องจากสัญญาเดิม มีผลตั้งแต่วันที่ 27
ธันวาคม 2549 เป็นต้นมา โดย MALC Thai Co., Ltd. และ Thai MC Co., Ltd.
เป็นตัวแทนของกลุ่ม Mitsubishi
และด้วยความสัมพันธ์ที่ดีระหว่างกลุ่มผู้ถือหุ้นประกอบกับผลิตภัณฑ์ของบริษัทเองก็ได้ถูกพัฒนาจนเป็นที่ยอมรับจากกลุ่มลูกค้าของผู้จัดจำหน่ายรายนี้
จึงมีความเป็นไปได้น้อยที่ผู้จัดจำหน่ายรายนี้จะยกเลิกหรือไม่ต่อสัญญากับทางบริษัท

ความเสี่ยงเกี่ยวกับการผลิต

  Aluminium Ingot เป็นวัตถุดิบในการผลิตของบริษัท ซึ่งมีการจัดจำหน่ายโดยตรงจากผู้ผลิต
  (Producer) และโดยผู้ค้า (Trader) โดยในปี 2554 ตลาด Aluminium Ingot
  ได้มีแนวโน้มที่จะมีความผันผวนทั้งปริมาณและราคา
  เนื่องจากความต้องการที่เพิ่มขึ้นจากการฟื้นตัวของประเทศเศรษฐกิจหลักของโลก

  นอกจากนี้ ในตลาดการเงินได้มีการนำ Aluminium Ingot
  ไปเป็นฐานของตราสารทางการเงิน ทำให้เพิ่มความผันผวนด้านปริมาณและราคามากขึ้น กล่าวคือ
  ไม่เป็นไปตามกลไกตลาดด้านอุปสงค์และด้านอุปทานที่แท้จริง

  จากปัจจัยเสี่ยงดังกล่าว
  บริษัทได้เตรียมพร้อมในการบริหารความเสี่ยงด้านอุปทานโดยการสร้างพันธมิตรทางธุรกิจด้วยการจัดซื้อจากผู้จำหน่ายหลายรายจากทั้งสองประเภทและจากแหล่งผลิตในภูมิภาคต่างๆ
  และการทำสัญญาซื้อขายในระยะยาวและระยะสั้นประกอบกัน
  นอกจากนี้บริษัทยังมีเครื่องมือทางการเงินในการป้องกันความเสี่ยงด้านราคาอีกด้วย

ความเสี่ยงด้านการเงิน

  เนื่องจากบริษัทมีการนำเข้าวัตถุดิบหลักในการผลิตจากต่างประเทศ
  ในขณะที่จำหน่ายสินค้าเป็นสกุลเงินบาท จึงมีความเสี่ยงด้านอัตราแลกเปลี่ยน ทั้งนี้
  บริษัทได้รับการสนับสนุนทางการเงินจากสถาบันการเงินหลายแห่งในการทำสัญญาซื้อขายสกุลเงินตราต่างประเทศล่วงหน้า
  (Forward Contract) ในการบริการความเสี่ยงจากอัตราแลกเปลี่ยน

  นอกจากนี้สถาบันการเงินต่างๆได้ให้การสนับสนุนวงเงินสินเชื่อในการนำเข้าวัตถุดิบหลักอย่างเพียงพอและในอัตราดอกเบี้ยที่เหมาะสม
  อย่างไรก็ตามในภาวะที่อัตราดอกเบี้ยได้ปรับตัวสูงขึ้นอย่างต่อเนื่อง
  บริษัทจึงมีความเสี่ยงด้านอัตราดอกเบี้ย
  ซึ่งบริษัทได้ใช้การเจรจาต่อรองเพื่อให้ได้อัตราดอกเบี้ยในระดับที่พอสมควร